তথ্যবিবরণী নম্বর : ১৪৬৪

চাহিদার তুলনায় পণ্যের মজুত পর্যাপ্ত রয়েছে

**কারসাজির চেষ্টা হলে কঠোর ব্যবস্থা**

**-- বাণিজ্যমন্ত্রী**

ঢাকা, ১০ বৈশাখ (২৩ এপ্রিল) :

বাণিজ্যমন্ত্রী টিপু মুনশি বলেছেন, দেশে নিত্যপ্রয়োজনীয় পণ্য যেমন চাল, ডাল, তেল, ছোলা, পেঁয়াজ, রসুন ও আদাসহ সকল পণ্যের পর্যাপ্ত মজুত রয়েছে। এ মজুতের পরিমাণ চাহিদার তুলনায় বেশি। কোন পণ্যের ঘাটতি হবার সম্ভাবনা বা কারণ নেই। কৃত্রিম উপায়ে কোন পণ্যের সংকট সৃষ্টির চেষ্টা করা হলে সরকার তাদের বিরুদ্ধে কঠোর ব্যবস্থা গ্রহণ করবে।

আজ বাংলাদেশ সচিবালয়ে বাণিজ্য মন্ত্রণালয়ের সম্মেলন কক্ষে আসন্ন পবিত্র রমজান উপলক্ষে এবং বর্তমান কোভডি-১৯ পরিস্থিতিতে নিত্যপ্রয়োজনীয় পণ্যের উৎপাদন, মজুত, সরবরাহ ও মূল্য পরিস্থিতি পর্যালোচনা সভায় সভাপতিত্বকালে মন্ত্রী এসব কথা বলেন।

বাণিজ্যমন্ত্রী বলেন, পবিত্র রমজান মাসের জন্য সরকারি ও বেসরকারি পর্যায়ে নিত্যপ্রয়োজনীয় পণ্যের মজুদ আগে থেকেই বাড়ানো হয়েছে। দেশীয় উৎপাদনকারী প্রতিষ্ঠানগুলো দেশের চাহিদার তুলনার অধিকপণ্য উৎপাদন করেছে। আমদানিযোগ্য পণ্য অনেক আগেই পর্যাপ্ত পরিমানে আমদানি করা হয়েছে। চলমান পরিস্থিতিতে সুষ্ঠু পণ্য পরিবহন এবং আমদানিকৃত পণ্য দ্রুত খালাসের বিশেষ ব্যবস্থা গ্রহণ করা হয়েছে। কোন পণ্যেরই সংকট নেই এবং মূল্য বৃদ্ধির সম্ভাবনা বা কারন নেই। সংশ্লিষ্ট সকলকে আন্তরিকতার সাথে দায়িত্বশীল হয়ে দেশের মানুষের কল্যাণে কাজ করতে হবে। সকল পণ্যেও সরবরাহ ও ন্যায্যমূল্য  নিশ্চিত করতে গঠিত টাস্কফোর্স এবং বিভিন্ন কমিটিকে আরও তৎপর হয়ে কাজ করতে হবে। বাণিজ্য মন্ত্রণালয় তথা সরকার প্রয়োজনীয় সব ধরনের সহযোগিতা প্রদান করবে।

সভাটি সঞ্চালনা করেন বাণিজ্য সচিব ড. মোঃ জাফর উদ্দীন। সভায় বাংলাদশে ট্রেড এন্ড ট্যারফি কমিশনের চয়ারম্যান তপন কান্তি ঘোষ, জাতীয় ভোক্তা অধকিার সংরক্ষণ অধিদপ্তরের মহাপরিচালক বাবলু কুমার সাহা-সহ ঊর্ধ্বতন কর্মকর্তাবৃন্দ এবং আমদানিকারক ও পাইকারী বিক্রেতাগণ উপস্থিত ছিলেন।

#

বকসী/ফারহানা/রেজাউল/২০২০/২১৪৬ ঘণ্টা

তথ্যবিবরণী নম্বর : ১৪৬৩

**করোনার সর্বশেষ তথ্যের হোয়াটস অ্যাপভিত্তিক ইনফোবট চালু**

ঢাকা, ১০ বৈশাখ (২৩ এপ্রিল) :

কোভিড-১৯ মহামারি কালে জনগণের কাছে সর্বশেষ তথ্য পৌঁছে দেওয়ার লক্ষ্যে হোয়াটসআপেCOVID-19 (Govt of Bangladesh DG Health Services)শীর্ষক একটি ইনফোবট চালু করেছে সরকার।

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক আজ অনলাইনে সাংবাদিক সম্মেলনের মাধ্যমে এ ইনফোবটের উদ্বোধন করেন।

হোয়াটস অ্যাপের ভারত এবং দক্ষিণ এশিয়ার পাবলিক পলিসির পরিচালক শিবনাথ থাকরাল, নুরা হেলথ এর প্রেসিডেন্ট ড. শাহেদ আলম এবং আবাসিক প্রতিনিধি ড, আরেফিন আলম ইসলাম, স্বাস্থ্য অধিদপ্তরের পরিকল্পনা ও গবেষণা পরিচালক ড. ইকবাল কবির, এলআইসিটি প্রকল্পের আইটি-আইটিইএস পলিসি অ্যডভাইজার সামি আহমেদ বক্তব্য রাখেন।

প্রতিমন্ত্রী ও ইনফোবট প্রণয়নের সাথে সংশ্লিষ্ট প্রতিষ্ঠানের কর্মকর্তারা জুম অনলাইনে যুক্ত হওয়া গণমাধ্যমের প্রতিনিধিদের বিভিন্ন প্রশ্নের উত্তর দেন।

তথ্য ও যোগাযোগ প্রযুক্তি বিভাগের সহযোগিতায় স্বাস্থ্য ও পরিবার পরিবার কল্যান মন্ত্রণালয়ের স্বাস্থ্যসেবা বিভাগ ও হোয়াটসঅ্যাপের চালুকৃত ইনফোবটে +৮৮০১৬৭৮৩৮০০৫৬ নম্বরে এই সেবা গ্রহণ করা যাবে। আপনার মোবাইল কন্ট্যাক্টে নাম্বারটি সেভ বা সংরক্ষণ করতে হবে এবং ইংরেজিতে ‘Hello’ এবং বাংলায় ‘**হ্যালো**’ লিখে সেবাটিতে সংযুক্ত হতে হবে । এর মাধ্যমে সহজে সর্বশেষ তথ্য ও বিবিধ সেবা গ্রহণ করা যাবে

প্রতিমন্ত্রী বলেন, সরকার তথ্য ও যোগাযোগ প্রযুক্তির সর্বোচ্চ ব্যবহার করে সঠিক তথ্যের দ্বারা মানুষকে সচেতন করার পাশাপাশি স্বাস্থ্য সেবা ও খাদ্যের মতো পণ্যের সরবরাহ চলমান রাখতে অঙ্গীকারাবদ্ধ।

তিনি বলেন, প্রযুক্তিভিত্তিক অন্তর্ভুক্তিমূলক সলিউশনের অংশ হিসেবে হোয়াটসঅ্যাপের প্রায় সাড়ে ৩ কোটি ব্যবহারকরিদের জন্য সরকার এ ইনফোবটটি চালু করেছে। আগামীতে এর আরও উন্নয়ন ও ইন্টাঅ্যাকটিভ করা হবে এবং এ পর্যন্ত যতগুলো অ্যাপ  সলিউশন তৈরি করা হয়েছে সবগুলোকে সমন্বয় করা হবে।

এই অফিশিয়াল সেবার মাধ্যমে সহজেই দেশের কোভিড-১৯ সংক্রান্ত সার্বিক অবস্থার সারসংক্ষেপ জানা যাবে । এছাড়া এ রোগটির প্রতিরোধ ,উপসর্গ, চিকিৎসা , ঝুকি , ভ্রমণ সংক্রান্ত উপদেশ এবং সরকারি হেল্পলাইন সংক্রান্ত সকল তথ্য এখানে পাওয়া যাবে । এছাড়া এখানে সবচেয়ে জিজ্ঞাস্য প্রশ্নের (FAQ) উত্তরগুলো পাওয়া যাবে এবং যে কোন ধরনের গুজব, মিথ্যা তথ্যের বিপরীতে সঠিক তথ্য পাওয়া যাবে । এখানে নিজের উপসর্গ নিজে যাচাই করার জন্য CoronaBD মোবাইল অ্যাাপ সংযোজিত আছে । পরবর্তীতে এই সেবা ফেসবুক মেসেঞ্জারের সাথে সংযুক্ত করার প্রক্রিয়া চলমান আছে যেখানে লাইভ বা সরাসরি সাপোর্ট সংযুক্ত করা হবে ।

এই পরিসেবাটিকে **Noorahealth** এবং **turn.io** এর যৌথ সহযোগিতায় প্রস্তুত করা হয়েছে । এছাড়াও **Whatsapp** এর প্রকৌশলীবৃন্দ সেবাটিকে নিরবিচ্ছিন্ন রাখার জন্য কাজ করে যাবেন ।

#

শহিদুল/ফারহানা/রেজাউল/২০২০/২১৪৭ ঘণ্টা

তথ্যবিবরণী নম্বর : ১৪৬২

**ত্রাণ আত্মসাৎ-সহ বিভিন্ন অভিযোগে আরো ৭ ইউপি চেয়ারম্যান ও ৩ সদস্য বরখাস্ত**

ঢাকা, ১০ বৈশাখ (২৩ এপ্রিল) :

ত্রাণ আত্মসাৎ-সহ বিভিন্ন অভিযোগে আরো ৭ জন ইউনিয়ন পরিষদ (ইউপি) চেয়ারম্যান ও ৩ জন ইউপি সদস্যকে সাময়িক বরখাস্ত করেছে স্থানীয় সরকার, পল্লী উন্নয়ন ও সমবায় মন্ত্রণালয়। স্থানীয় সরকার বিভাগ হতে আজ এ সংক্রান্ত পৃথক প্রজ্ঞাপন জারি করা হয়।

এ নিয়ে মোট ৩৫ জন জনপ্রতিনিধিকে বরখাস্ত করা হলো। তাদের মধ্যে ১৫ জন ইউপি চেয়রম্যান, ১৯ জন ইউপি সদস্য এবং ১ জন জেলা পরিষদ সদস্য।

আজ সাময়িক বরখাস্তকৃত ইউনিয়ন পরিষদ চেয়ারম্যানরা হলো বরিশাল জেলার বাবুগঞ্জ উপজেলার কেদারপুর ইউপি'র মোঃ নূরে আলম বেপারী, ভোলা জেলার সদর উপজেলার রাজাপুর ইউপি মোঃ মিজানুর রহমান খান, পটুয়াখালী জেলার সদর উপজেলার কমলাপুর ইউপি'র মোঃ মনির রহমান মৃধা, চাঁপাইনবাবগঞ্জ জেলার গোমস্তাপুর উপজেলার রহনপুর ইউপি'র শাহ আল শফি আনসারী, রাজবাড়ী জেলার পাংশা উপজেলার যশাই ইউপি'র মোঃ সিদ্দিকুর রহমান মন্ডল, নড়াইল জেলার কালিয়া উপজেলার পেড়লী ইউপি'র জারজিদ মোল্লা এবং কালিয়া উপজেলার জয়নগর ইউনিয়ন পরিষদের চেয়ারম্যান আলাউদ্দিন চৌধুরী।

আজ সাময়িক বরখাস্তকৃত ইউনিয়ন পরিষদ সদস্যরা হলো- নেত্রকোনা জেলার দুর্গাপুর উপজেলার গাঁওকান্দিয়া ইউপি'র ৮ নং ওয়ার্ডের মোঃ রফিকুল ইসলাম, পটুয়াখালী জেলার গলাচিপা উপজেলার গলাচিপা ইউপি'র ২ নং ওয়ার্ডের সদস্য মহিউদ্দিন সোহেল এবং একই উপজেলার কেশবপুর ইউপি'র সংরক্ষিত মহিলা সদস্য মোছাঃ লিপি বেগম।

প্রজ্ঞাপনে উল্লেখ করা হয় করোনা ভাইরাসের কারণে সৃষ্ট সঙ্কটের সময় তাদের বিরুদ্ধে  সরকারি ত্রাণের চাল আত্মসাৎ, জাটকা নিধনে বিরত থাকা জেলেদের জন্য সরকার কর্তৃক বরাদ্দকৃত ভিজিএফ চাল আত্মসাৎ ও কালোবাজারে বিক্রি, সরকারি ত্রাণের চাল ভুয়া মাস্টাররোলে বিতরণ দেখিয়ে আত্মসাৎ, সরকারি ১০ টাকা কেজি দরে চাল বিতরণে ব্যাপক অনিয়ম, সরকার কর্তৃক বরাদ্দকৃত চাল নির্ধারিত পরিমাণে প্রদান না করা ও বিধিবহির্ভূতভাবে অন্যদের মাঝে বিতরণ ইত্যাদি অভিযোগ প্রমাণিত হয়েছে। এদের মধ্যে চাঁপাইনবাবগঞ্জের রহনপুর ইউপি চেয়ারম্যান শাহ আল শফি আনসারী করোনা ভাইরাসের প্রাদুর্ভাব এর সময় এলাকায় অবস্থান না করে বিনা অনুমতিতে বিদেশ গমন করেছেন এবং নেত্রকোনা জেলার গাঁওকান্দিয়া ইউপি সদস্য মোঃ রফিকুল ইসলাম করোনা ভাইরাসের প্রাদুর্ভাবের সময় সরকারি নির্দেশনা অমান্য করে ষাড়ের লড়াই আয়োজনের মাধ্যমে গণজমায়েত করে জন জীবনের জন্য ঝুঁকিপূর্ণ কাজ করেছেন।

তাদের কয়েকজন ইতিমধ্যে গ্রেপ্তার হয়ে জেলহাজতে আছেন।

স্থানীয় সরকার মন্ত্রী মো তাজুল ইসলাম ইতিপূর্বে ত্রাণ বিতরণে স্থানীয় সরকার প্রতিষ্ঠান সমূহের জনপ্রতিনিধি ও কর্মকর্তা-কর্মচারীদের অনিয়ম ও দুর্নীতির বিরুদ্ধে কঠোর অবস্থান নেয়ার ঘোষণা দেন এবং এ বিষয়ে মন্ত্রণালয় থেকে অফিস আদেশ জারি করা হয়।

#

মাহমুদুল/ফারহানা/রেজাউল/২০২০/২১২৩ ঘণ্টা

তথ্যবিবরণী নম্বর : ১৪৬১

**করোনা পরিস্থিতি দীর্ঘস্থায়ী হলেও খাদ্য ঘাটতি হবে না**

**-- স্থানীয় সরকার মন্ত্রী**

লাকসাম (কুমিল্লা), ১০ বৈশাখ (২৩ এপ্রিল) :

স্থানীয় সরকার মন্ত্রী মোঃ তাজুল ইসলাম বলেছেন, করোনা পরিস্থিতি দীর্ঘস্থায়ী হলেও সরকারের খাদ্য ও ত্রাণ তৎপরতার কোন ঘাটতি হবে না।পর্যাপ্ত প্রস্তুতি ও সক্ষমতা সরকারের রয়েছে। তিনি বলেন, মানুষের সচেতনতার অভাবে এখনো সামাজিক দূরত্ব কোথাও কোথাও নিশ্চিত হচ্ছে না। তবে এ বিষয়টি স্থানীয় সরকারের প্রতিনিধিরা মনিটরিং করছেন। সময়ের ব্যবধানে তা নিশ্চিত হবে বলে আশা করা যায়।

আজ কুমিল্লায় মন্ত্রী তার নির্বাচনী এলাকা লাকসাম ও মনোহরগঞ্জে দুস্থ ও অসহায় মানুষের মধ্যে চলমান ত্রাণ বিতরণ কার্যক্রমের তদারকি ও পর্যালোচনা শেষে সাংবাদিকদের সাথে আলাপকালে এসব কথা বলেন।

  মন্ত্রী আরো বলেন, প্রধানমন্ত্রী শেখ হাসিনার নির্দেশে প্রতিটি মন্ত্রণালয় দায়িত্বশীল ভাবে করোনা মোকাবিলায় কাজ করে যাচ্ছে। দ্রুতই আমরা করোনা মোকাবিলায় সফল হব। কৃষকের মাঠের ধান কাটতে সহযোগিতা করা দরকার। মাঠ পর্যায়ে প্রশাসনের কর্মকর্তা, জনপ্রতিনিধি-সহ সংশ্লিষ্টদের কাজের উৎসাহ দিতেইে তিনি নির্বাচনি এলাকায় এসেছেন বলে জানান। লাকসাম-মনোহরগঞ্জের প্রশাসন, স্থানীয় নেতৃবৃন্দ নিজ নিজ অবস্থান থেকে করোনা মোকাবিলায় কাজ করে যাচ্ছে।

এ সময় আরো উপস্থিত ছিলেন কুমিল্লা জেলা প্রশাসক মোঃ আবুল ফজল মীর, পুলিশ সুপার সৈয়দ নুরুল ইসলাম প্রমুখ।

#

মাহমুদুল/ফারহানা/রেজাউল/২০২০/২১০৬ ঘণ্টা

তথ্যবিবরণী নম্বর : ১৪৬০

**করোনা পরিস্থিতিতে কর্মহীন নৌ শ্রমিকদের ত্রাণ দিলেন নৌপরিবহন প্রতিমন্ত্রী**

ঢাকা, ১০ বৈশাখ (২৩ এপ্রিল) :

নৌপরিবহন প্রতিমন্ত্রী খালিদ মাহমুদ চৌধুরী করোনা পরিস্থিতিতে শিপার্স কাউন্সিল অভ্ বাংলাদেশের (এসসিবি) পক্ষে আজ কর্মহীন নৌ শ্রমিকদের মাঝে ত্রাণ সামগ্রী বিতরণ করেন।

সামাজিক দুরত্ব বজায় রেখে ঢাকা সদরঘাট টার্মিনাল ভবনে পাঁচশত প্যাকেট ত্রাণসামগ্রী বিতরণ করা হয়।

করোনা পরিস্থিতিতে সরকারের ত্রাণ সহায়তায় শিপার্স কাউন্সিল অভ্ বাংলাদেশ এগিয়ে এসেছে। এর আগে গত  ১২ এপ্রিল নৌপরিবহন প্রতিমন্ত্রীর উপস্থিতিতে এসসিবি স্বরাষ্ট্রমন্ত্রী আসাদুজ্জামান খান কামালের নিকট দু’হাজার প্যাকেট এবং ১৯ এপ্রিল নৌপরিবহন প্রতিমন্ত্রী ঢাকা উত্তর সিটি করপোরেশনের মেয়র আতিকুল ইসলামের নিকট এক হাজার প্যাকেট ত্রাণসামগ্রী হস্তান্তর করেন।

এ সময় অন্যান্যের মধ্যে বিআইডব্লিউটি’র চেয়ারম্যান কমডোর গোলাম সাদেক, এসসিবির চেয়ারম্যান রেজাউল করিম এবং সিনিয়র ভাইস চেয়ারম্যান আরিফুল আহসান উপস্থিত ছিলেন।

#

জাহাঙ্গীর/ফারহানা/রেজাউল/২০২০/২১০৫ ঘণ্টা

Handout Number : 1459

**MOFA facilitates repatriation of foreigners living in Bangladesh**

**and stranded Bangladeshi citizens from abroad**

Dhaka, 23 April 2020:

The Ministry of Foreign Affairs (MOFA) has taken a range of measures following the outbreak of Coronavirus in December 2019.

MOFA has so far facilitated repatriation of 4422 foreigners living in Bangladesh including Bhutan, Malaysia, USA, Japan, Russia, Germany, Canada, Australia, Maldives, Turkey, UK, Singapore etc. Local Missions facilitated arranging chartered flights. In most cases, the passengers are of Bangladeshi origins and paid for their passages. The Foreigners who left mostly worked in various development projects and other professions whose projects are currently suspended. On the other hand, MOFA has facilitated repatriation of 1799 stranded Bangladeshi citizens from China, India, Nepal, Saudi Arabia, Sri Lanka, Thailand, Oman and Turkey including pilgrims, students, tourists, patients & attendants and businessmen. MOFA is fully committed to work under the overall guidance of Prime Minister Sheikh Hasina during the critical moment of the coronavirus outbreak.

Bangladesh Missions abroad are also instructed to look after the expatriate Bangladeshi community living abroad. Under the guidance of MOFA, Bangladesh Missions abroad have established ‘Hotline Numbers’ and many Missions formed ‘Pool of Doctors’ to provide online medical advice to the expatriate Bangladeshis. MOFA has dispensed funds for Bangladesh Missions abroad in coordination with the Ministry of Expatriate’s Welfare and Overseas Employment.  Bangladesh Missions distributed food and necessary items among the Bangladesh community living in different countries, particularly in the Middle East with the allocated funds. MOFA, in cooperation with the Army have sent some gifts to few countries including Bhutan, Maldives, China, Kuwait, etc.

MOFA established a web page titled “COMBAT CORONA” on its website for providing telemedicine services, awareness raising and disseminating COVID-19 related information which is also connected with hotlines of the Embassies. MOFA has also created a "WhatsApp Envoys" group through which they disseminate/communicate information instantly.' In addition, Foreign Minister Dr. A. k. Abdul Momen has sent letters to the Foreign Minister’s or spoken over to many relevant countries and few letters have been sent jointly by Foreign Minister and Expatriate’s Welfare and Overseas Employment Minister.

            Foreign Minister Dr. Momen urged the member states of OIC to give utmost importance on the issue of job retention of domestic and resident migrant workers. He also proposed to establish an OIC Covid-19 Response and Recovery Fund.  Dr. Momen further requested to engage humanitarian organizations in Member States of OIC to provide sufficient financial assistance, medical support to the Muslim migrant workers from LDCs and developing countries until the impact of the epidemic is over and also to advocate for their job retention to ensure their healthy livelihoods.

MOFA has established a ‘Corona Coordination Cell’ headed by an Additional Foreign Secretary immediately after COVID-19 affected Bangladesh and started working closely with the Prime Minister’s Office and other relevant Ministries and agencies. As the fatality of the virus spread around the globe, MOFA started working in coordination with the Ministry of Health and Family Welfare, the Ministry of Home Affairs, the Ministry of Civil Aviation and tourism, the Ministry of Expatriate’s Welfare and Overseas Employment, Civil Aviation Authority, Directorate General of Health, Armed Forces Division, and Immigration Department.

            Bangladesh Missions are sending daily reports to the Ministry on COVID-19 from their respective host countries.

#

Tohidul/Farhana/Rezaul/2020/2102 hours

তথ্যবিবরণী নম্বর : ১৪৫৮

**এলাকার একজন মানুষও অনাহারে থাকবে না**

**-- পানিসম্পদ উপমন্ত্রী**

ঢাকা, ১০ বৈশাখ (২৩ এপ্রিল) :

পানিসম্পদ উপমন্ত্রী এ কে এম এনামুল হক শামীম বলেছেন, করোনা ভাইরাস সংকটে জনগণের পাশে থাকার চেষ্টা করেছি এবং তাদের অসুবিধাগুলো স্বচক্ষে দেখে তা সমাধান করার চেষ্টা করা হয়েছে। তিনি বলেন, এলাকার একজন মানুষ ও অনাহারে বা চিকিৎসাভাবে  থাকবে না।

আজ পঞ্চম ধাপে সম্পূর্ণ ব্যক্তিগত উদ্যোগ ও তহবিলে শরীয়তপুরে পর্যায়ক্রমে  নড়িয়া ও সখিপুরের চরআত্রা, নওপাড়া ও কাচিকাটা ইউনিয়নে করোনা ভাইরাসের কারনে কর্মহীন ও হতদরিদ্র ১২শত পরিবারের মাঝে খাদ্য সামগ্রী ও নগদ অর্থ বিতরণকালে একথা বলেন উপমন্ত্রী।

ধান কাটা নিয়ে কৃষকদের আশ্বস্ত করে তিনি বলেন, ভূমখাড়া ও নলতা এলাকায় কৃষকদের ধান কাটতে সার্বিক সহযোগিতা করার জন্য নির্দেশনা দেয়া হয়েছে। তারা ইতোমধ্যে বিভিন্ন জমির ধান কাটা কাজ শুরু করেছে।

#

আসিফ/ফারহানা/রেজাউল/২০২০/২০২৫ ঘণ্টা

তথ্যবিবরণী নম্বর : ১৪৫৭

**করোনা সংক্রামন মোকাবিলায় রমজান মাসে মসজিদে তারাবির নামাজ না আদায়ের অনুরোধ**

ঢাকা, ১০ বৈশাখ (২৩ এপ্রিল) :

করোনা সংক্রমণ  পরিস্থিতিতে রমজান মাসে মুসুল্লিদের বাসায় তারাবির নামাজ আদায়ের  অনুরোধ জানানো হয়েছে। তবে ১০ জন  মুসুল্লী ও ২ জন হাফেজ সহ মোট ১২ জনের অংশগ্রহণে  রমজান মাসে মসজিদসমুহে  তারাবির নামাজ  আদায়ের সুযোগ থাকবে। এর সাথে ইতোপুর্বে ধর্ম  বিষয়ক   মন্ত্রণালয় জারিকৃত মসজিদে  জু'মা ও জামাতে নামাজ আদায়  বিষয়ক নির্দেশনা কার্যকর থাকবে।

এছাড়া রমজান মাসে ইফতার মাহফিলের নামে কোন ধরনের সমাবেশ করা যাবে না। এ বিষয়ে ধর্ম বিষয়ক মন্ত্রণালয় প্রয়োজনীয় নির্দেশনা-সহ একটি সার্কুলার  জারি করবে।

#

আনোয়ার/ফারহানা/রেজাউল/২০২০/২০২৪ ঘণ্টা

তথ্যবিবরণী নম্বর : ১৪৫৬

**মানুষের জীবন ও জীবিকা উভয়ই রক্ষা করতে হবে**

**-- তথ্যমন্ত্রী**

চট্টগ্রাম, ১০ বৈশাখ (২৩ এপ্রিল) :

বৈশ্বিক দুর্যোগ করোনাভাইরাস মোকাবিলায় দেশের মানুষের জীবন ও জীবিকা উভয়ই রক্ষা করতে হবে', বলেছেন তথ্যমন্ত্রী ড. হাছান মাহ্‌মুদ।

আজ চট্টগ্রাম সার্কিট হাউজে কোভিড-১৯ পরিস্থিতিতে ত্রাণ ও অন্যান্য বিষয়ে জনপ্রতিনিধি ও প্রশাসনের সমন্বয় সভাশেষে তিনি সাংবাদিকদের একথা বলেন।

মন্ত্রী বলেন, ‘একইসাথে সরকারকে দুটি বিষয়ে ভাবতে হয়। জীবন যেমন রক্ষা করতে হবে, মানুষের জীবিকাও রক্ষা করতে হবে। এবিষয়েই আজকে আমরা বিস্তারিত ও ফলপ্রসূ আলোচনা করেছি।’

তিনি বলেন, করোনা ভাইরাসের প্রাদুর্ভাবের সাথে সাথেই মাননীয় প্রধানমন্ত্রী শেখ হাসিনার নির্দেশে সরকারের নানাবিধ পদক্ষেপের কারণে আমাদের দেশের পরিস্থিতি সৃষ্টিকর্তার আশীর্বাদে এখনো অনেক উন্নত দেশের তুলনায় কিছুটা ভালো। তাই বলে সরকার বসে নেই, ভবিষ্যতে যেকোন পরিস্থিতি হতে পারে, সেজন্য ব্যাপক প্রস্তুতি গ্রহণ করেছে। যেসমস্ত দেশে নাজুক পরিস্থিতি হয়েছে, সেরকম হলে কি করতে হবে সে নিয়েও আমরা নানা প্রস্তুতি ও পরিকল্পনা গ্রহণ করেছি। তারই অংশ আজকের এ সমন্বয় সভা।

সমগ্র বাংলাদেশে সরকারিভাবে দেশের একতৃতীয়াংশ মানুষকে সামাজিক সুরক্ষা বলয়ের আওতায় আনা হয়েছে উল্লেখ করে তিনি বলেন, মাননীয় প্রধানমন্ত্রীর নেতৃত্বে বাংলাদেশে আজকে ১৭ লক্ষ টন খাদ্যশস্য মজুদ ছিল। ইতোমধ্যে ১ লক্ষ টন খাদ্য বিতরণ করা হয়েছে এবং আরো ৬ লাখ টন খাদ্যশস্য বরাদ্দ দেয়া হয়েছে।

সরকারের ত্রাণ বিলি-বণ্টনে চট্টগ্রামের বিভিন্ন সংসদ সদস্যদের সম্পৃক্ত করা হচ্ছেনা, তাদের এড়িয়ে চলা হচ্ছে এমন ধরণের অসন্তোষ প্রকাশ করা হয়েছে এই দুরত্ব গুছিয়ে সমন্বয়টা নিশ্চিত হয়েছে কিনা' সাংবাদিকদের এমন প্রশ্নে তথ্যমন্ত্রী বলেন, আজকে একটি মাস দেশের সমস্ত কর্মকান্ড বন্ধ। বাংলাদেশে একটি মানুষও না খেয়ে মৃত্যুবরণ করেনি। এটিই হচ্ছে সরকারের সফলতা। সরকারি সাহায্যের বাইরে আমাদের সংসদ সদস্য, অন্যান্য জনপ্রতিনিধি ও আওয়ামী লীগের বিভিন্ন পর্যায়ের নেতৃবৃন্দ এবং অবস্থাসম্পন্ন বিত্তশালীরা সহায়তা দিচ্ছেন। সুতরাং সমস্ত কিছু সমন্বয় করার জন্যই আজকে এই বৈঠক হয়েছে।

তথ্যমন্ত্রীর সভাপতিত্বে অনুষ্ঠিত সমন্বয় সভা সঞ্চালন করেন কোভিড-১৯ মোকাবিলায় চট্টগ্রাম জেলার দায়িত্বপ্রাপ্ত স্বরাষ্ট্র মন্ত্রণালয়ের সিনিয়র সচিব মোস্তফা কামাল উদ্দিন। এতে বক্তব্য রাখেন আওয়ামী লীগের প্রেসিডিয়াম সদস্য ও সাবেক মন্ত্রী ইঞ্জিনিয়ার মোশাররফ হোসেন এমপি, ভূমি মন্ত্রী সাইফুজ্জামান চৌধুরী জাবেদ, শিক্ষা উপমন্ত্রী ব্যারিস্টার মুহিবুল হাসান চৌধুরী নওফেল প্রমুখ।

পরবর্তী পাতা-২

-২-

**ভিআইপিদের চিকিৎসায় আলাদা ব্যবস্থা নেই**

দায়িত্বশীল সাংবাদিকতার আহবান তথ্যমন্ত্রীর

‘ভিআইপিদের চিকিৎসার জন্য আলাদা ব্যবস্থা- এধরণের একটা সংবাদ দু’একটি অনলাইনে প্রকাশ হয়েছিলো’, সাংবাদিকদের এমন প্রশ্নে ড. হাছান  বলেন, ‘সরকারের এধরণের কোন সিদ্ধান্ত নেই এবং ছিলো না। এনিয়ে স্বাস্থ্যমন্ত্রী আজকে পরিস্কার করেছেন। আমি জানি, দু'একটি অনলাইনে এই ধরণের সংবাদ পরিবেশন করা হয়েছে। ভালোমত যাচাই না করে যারা এই ধরণের সংবাদ পরিবেশন করেছেন তারা সংবাদ পরিবেশনের ক্ষেত্রে দায়িত্বহীনতার পরিচয় দিয়েছেন। এই ধরণের দায়িত্বহীনতার পরিচয় দেওয়া দায়িত্বশীল সাংবাদিকতা নয়।’

‘আমি আশা করবো, দেশের এই দূর্যোগময় পরিস্থিতিতে আমরা সবাই নিজে নিজে দায়িত্বশীল আচরণ করবো এবং সংবাদ পরিবেশনের ক্ষেত্রেও যত্নশীল হবো’ বলেন তথ্যমন্ত্রী।

**রাতের আঁধারে ত্রাণ দিচ্ছে প্রশাসন - ভূমিমন্ত্রী**

‘নিম্নআয়ের মানুষদের ত্রাণ দেয়া হলেও মধ্যবিত্ত শ্রেণীর ব্যাপারে কি ভাবা হচ্ছে’ এমন প্রশ্নে ভূমিমন্ত্রী সাইফুজ্জামান চৌধুরী জাবেদ বলেন, জেলা প্রশাসনের পক্ষ থেকে রাতের আঁধারে তাদের ঘরে ত্রাণ পৌছানো হচ্ছে। হয়তো সবার কাছে পৌঁছাচ্ছেনা। তবে, বাংলাদেশের মানুষের সামাজিক বন্ধনটা অনেক বেশি। এই সময়ে বোঝা যাচ্ছে মানুষ মানুষের জন্য, জীবন জীবনের জন্য। এটা এই সংকটের মধ্যে প্রমাণ হয়েছে। আমরা সবাই ঐক্যবদ্ধ হয়েছি। মানুষকে কত দ্রুত স্বাভাবিক জীবনে ফেরত নেয়া যায় সেজন্য প্রধানমন্ত্রী দিনরাত পরিশ্রম করছেন।

সমন্বয় সভায় সংসদ সদস্য আনিসুল ইসলাম মাহমুদ চৌধুরী, এবিএম ফজলে করিম চৌধুরী, মোসলেম উদ্দিন আহমেদ, নজিবুল বাশার মাইজ ভান্ডারী, মোস্তাফিজুর রহমান, আবু রেজা নদভী, ওয়াসিকা আয়েশা খানম, খাদিজাতুল আনোয়ার সনি এবং বিভাগীয় কমিশনার এবিএম আজাদ, জেলা প্রশাসক মোঃ ইলিয়াস হোসেন, বিভাগীয় স্বাস্থ্য পরিচালক হাসান শাহরিয়ার কবির ও সিভিল সার্জন শেখ ফজলে রাব্বি প্রমুখ বক্তব্য রাখেন।

#

আকরাম/ফারহানা/রেজাউল/২০২০/২০১০ ঘণ্টা

তথ্যবিবরণী নম্বর : ১৪৫৫

**পরিবেশ মন্ত্রীর ব্যক্তিগত উদ্যোগে ইফতার সামগ্রী বিতরণ**

ঢাকা, ১০ বৈশাখ (২৩ এপ্রিল) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিনের ব্যক্তিগত উদ্যোগে অতি দরিদ্র, দিনমজুর এবং করোনা ভাইরাসের সংক্রমণজনিত কারণে কর্মহীন হয়ে পড়া অস্বচ্ছল মানুষের মাঝে  ইফতার সামগ্রী বিতরণ করা হয়েছে।

আজ মৌলভীবাজার জেলা প্রশাসন আয়োজিত ইফতার বিতরণ অনুষ্ঠানে মৌলভীবাজার-৩ আসনের সংসদ সদস্য নেছার আহমদ এবং মৌলভীবাজারের জেলা প্রশাসক নাজিয়া শিরিন সামাজিক দুরত্ব বজায় রেখে এ ইফতার সামগ্রী বিতরণ করেন। বিভিন্ন বিভাগের ঊর্ধ্বতন কর্মকর্তাবৃন্দ, জনপ্রতিনিধি ও রাজনৈতিক নেতৃবৃন্দ এ সময় উপস্থিত ছিলেন।

ইফতারসামগ্রী বিতরণ উপলক্ষে পরিবেশ মন্ত্রী জানান, পবিত্র রমজান মাসে মৌলভীবাজারে ইফতার সামগ্রী বিতরণ  অব্যাহত থাকবে। এই দুর্যোগে সবাই মিলে করোনা ভাইরাস মোকাবিলা করা হবে। সবাইকে ঘরে থাকার আহবান জানিয়ে মন্ত্রী বলেন, অতি জরুরি প্রয়োজনে বাইরে গেলেও সামাজিক দূরত্ব বজায় রেখে চলাচল করতে হবে।

উল্লেখ্য, ইতোপূর্বে, পরিবেশ মন্ত্রী মোঃ শাহাব উদ্দিন এর ব্যক্তিগত উদ্যোগে মৌলভীবাজারের বড়লেখা ও জুড়ী উপজেলার ২৯৫০ অসহায় ও কর্মহীন পরিবারের মাঝে খাদ্যদ্রব্য বিতরণ করা হয়।

#

দীপংকর/ফারহানা/রেজাউল/২০২০/১৯৫০ ঘণ্টা

তথ্যবিবরণী নম্বর : ১৪৫৪

**খাদ্যবান্ধব কর্মসূচির আওতায় চাল বিতরণ**

ঢাকা, ১০ বৈশাখ (২৩ এপ্রিল) :

খাদ্যবান্ধব কর্মসূচির আওতায় ৫০ লক্ষ পরিবারকে প্রতিবছর মার্চ থেকে নভেম্বর এই ৫ মাস প্রতিমাসে ৩০ কেজি করে চাল প্রতি কেজি ১০ টাকা দরে বিতরণ করা হয়।

গত ২২ এপ্রিল সারাদেশে ৩ হাজার ১৮১ মেট্রিক টন চাল বিতরণ করা হয়। মোট ভোক্তা সংখ্যা ছিল ১০ হাজার ৬৩৩ জন।

এছাড়া ওএমএস এর আওতায় ১০ টাকা দরে চাল বিতরণ করা হয়। গত ২১ এপ্রিল সারা দেশে ১১৬ মেট্রিক টন চাল বিতরণ করা হয়। ভোক্তা সংখ্যা ছিল ২৩ হাজার ২০০ জন।

#

সুমন/ফারহানা/রেজাউল/২০২০/১৯৩২ ঘণ্টা

তথ্যবিবরণী নম্বর : ১৪৫৩

**চট্টগ্রাম বন্দর সচল রাখতে সরকার দৃঢ়প্রতিজ্ঞ  
 -- নৌপরিবহন প্রতিমন্ত্রী**

চট্টগ্রাম, ১০ বৈশাখ (২৩ এপ্রিল) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, চট্টগ্রাম বন্দর দেশের প্রাণকেন্দ্র। জাতীয় স্বার্থে চট্টগ্রাম বন্দর সচল রাখতে সরকার দৃঢ়প্রতিজ্ঞ।

প্রতিমন্ত্রী আজ চট্টগ্রামে বন্দর ভবনের সভাকক্ষে করোনা ভাইরাসের চলমান পরিস্থিতিতে চট্টগ্রাম বন্দর কর্তৃপক্ষের গৃহিত পদক্ষেপ ও ভবিষ্যত কর্মপ্রস্তুতি বিষয়ে বন্দর কর্মকর্তাদের সাথে মতবিনিময় সভায় এসব কথা বলেন।

প্রতিমন্ত্রী বলেন,  করোনা একটি বৈশ্বিক সমস্যা। চট্টগ্রাম বন্দর পণ্য ওঠানামার দায়িত্বে রয়েছে। বন্দরের লোকজন জীবনের ঝুঁকি নিয়ে দায়িত্ব পালন করছেন। তিনি বলেন, যেখানে সহযোগিতার প্রয়োজন সেখানে তা করা হবে।  বন্দরের শ্রমিকদের নিরাপত্তা নিশ্চিত করে কাজ করতে হবে। বন্দরে কাজ করতে গিয়ে ক্ষতিগ্রস্ত হলে কর্তৃপক্ষ সেদিকে খেয়াল রাখবে।

সভায়  জানান হয় যে, বহির্নোঙরে ৩৩টি জাহাজ অপেক্ষমান আছে। সেগুলোতে ৩৬ হাজার কনটেইনার আছে। বন্দর থেকে অফডকে কনটেইনার পাঠিয়ে জাহাজ থেকে কনটেইনার নামাতে হবে।

মতবিনিময় সভায়  অন্যান্যের মধ্যে মন্ত্রণালয়ের সচিব  মোহাম্মদ মেজবাহ উদ্দিন চৌধুরী, বন্দর কর্তৃপক্ষের চেয়ারম্যান রিয়ার অ্যাডমিরাল শেখ আবুল কালাম আজাদ, বন্দরের সদস্য মোঃ জাফর আলম ও বন্দর সচিব মোঃ ওমর ফারুক  উপস্থিত ছিলেন।

#

জাহাঙ্গীর/ফারহানা/রেজাউল/২০২০/১৯৩০ ঘণ্টা

তথ্যবিবরণী নম্বর : ১৪৫২

**কোভিড-১৯ (করোনা ভাইরাস) সংক্রান্ত সর্বশেষ প্রতিবেদন**

ঢাকা, ১০ বৈশাখ (২৩ এপ্রিল) :

         ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪টি জেলায় এ পর্যন্ত শিশু খাদ্য-সহ অন্যান্য সামগ্রী ক্রয়ের জন্য ৪৭ কোটি ৩৫ লাখ ৭২ হাজার ২৬৪ টাকা জিআর (ক্যাশ) নগদ এবং ৯৪ হাজার ৬ শত ৬৭ মেট্রিক টন জিআর চাল জেলা প্রশাসকের অনুকূলে বরাদ্দ প্রদান করা হয়েছে।

          দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

          রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী আজ দেশে নতুন করে আরো ৪১৪ জনের শরীরে করোনা সংক্রমণ ধরা পড়েছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৪ হাজার ১৮৬ জন। এখন পর্যন্ত সুস্থ হয়ে বাড়ি ফিরেছেন ১০৮ জন। গত ২৪ ঘণ্টায় ৭ জন-সহ এ পর্যন্ত এ রোগে ১২৭ জন মৃত্যুবরণ করেছেন। গত ২৪ ঘণ্টায় ৩ হাজার ৪১৬টি নমুনা পরীক্ষা করা হয়েছে।

#

তাসমীন/ফারহানা/রেজাউল/২০২০/১৯১৬ ঘণ্টা

তথ্যবিবরণী নম্বর : ১৪৫১

**করোনা সংক্রান্ত বিবৃতির ক্ষেত্রে কর্তৃপক্ষ ছাড়া অন্য কারো বিবৃতি অগ্রহণযোগ্য  
 --স্বাস্থ্যমন্ত্রী**

ঢাকা, ১০ বৈশাখ (২৩ এপ্রিল):

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, ‘ভিআইপিদের জন্য করোনা চিকিৎসায় আলাদা কোন হাসপাতাল বরাদ্দ রাখা হয়নি। এ বিষয়ে মন্ত্রণালয়ের যথাযথ কর্তৃপক্ষের বিবৃতি ছাড়া অন্য কোন ব্যক্তির কোন ধরনের বিবৃতি গ্রহণযোগ্য হবেনা।’

আজ স্বাস্থ্য অধিদপ্তরের সম্মেলন কক্ষে নিয়মিত ভিডিও কনফারেন্সে অংশ নিয়ে এসব কথা বলেন স্বাস্থ্যমন্ত্রী।

গত ৪৫ দিনের বিশ্ব করোনা পরিস্থিতির পরিসংখ্যান তুলে ধরে স্বাস্থ্যমন্ত্রী এসময় আরো বলেন, ‘গত ৪৫ দিনের বিশ্ব পরিস্থিতি দেখলে সংক্রামন শুরুর ৪৫ দিন পরে ইতালি, ফ্রান্স, আমেরিকা, স্পেনে আক্রান্ত রোগী ১ লাখেরও বেশি ছিল। ৪৫ দিনে প্রতিটি দেশে ১০ হাজারেরও অধিক মানুষ মৃত্যুবরণ করেছে। কিন্তু বাংলাদেশে গত ৪৫ দিনে মোট আক্রান্ত ৩৭৭২ জন এবং ১২০ জন মানুষ মৃতুবরণ করেছে। এই পরিসংখ্যান অনুযায়ী আমরা অবশ্যই উল্লিখিত দেশগুলির তুলনায় বেশ ভাল অবস্থায় রয়েছি।এই অবস্থানটি আমাদের ধরে রাখতে হবে ও ধীরে ধীরে করোনার প্রকোপ কমিয়ে আনতে হবে।’

স্বাস্থ্যমন্ত্রী এক্ষেত্রে সকল চিকিৎসক,নার্স,টেকনোলজিস্ট,পুলিশ,মিডিয়া কর্মীসহ সংশ্লিষ্ট সবাইকে ধন্যাবাদ জানান ও আগামী এই সহায়তা অব্যাহত রাখার অনুরোধ জানান। করোনা মোকাবিলায় খুব দ্রুতই আরো ২ হাজার চিকিৎসক ও ৬ হাজার নার্স নিয়োগের উদ্যোগ নেয়া হচ্ছে বলেও মন্ত্রী জানান।

ব্রিফিং এ আক্রান্ত ব্যক্তিদের অন্যান্য তথ্য তুলে ধরে বক্তৃতা করেন স্বাস্থ্য অধিদপ্তরের অতিরিক্ত মহাপরিচালক অধ্যাপক নাসিমা সুলতানা। বয়স্ক ব্যক্তিদের তুলনায় দেশে যুব বয়সীরাই করোনায় বেশি আক্রান্ত হচ্ছে বলে তিনি জানান ও সকলকে ঘরে থাকার অনুরোধ করেন।

#

মাইদুল/ফারহানা/রেজাউল/২০২০/১৯১৮ ঘণ্টা

তথ্যবিবরণী নম্বর : ১৪৫০

করোনা ভাইরাস মোকাবিলায় ৫ মে পর্যন্ত সাধারণ ছুটি বর্ধিত

**সাধারণ ছুটিকালীন জরুরি সেবাসমূহ খোলা থাকবে**

ঢাকা, ১০ বৈশাখ (২৩ এপ্রিল):

দেশব্যাপী করোনা ভাইরাস রোগ (কোভিড-১৯) মোকাবিলা এবং এর ব্যাপক বিস্তার রোধকল্পে অধিকতর সতর্কতামুলক ব্যবস্থা হিসেবে ঘোষিত সাপ্তাহিক ছুটি ও সাধারণ ছুটির ধারাবাহিকতায় আগামী ২৬ এপ্রিল হতে ৩০ এপ্রিল ২০২০ তারিখ এবং ৩ মে হতে ৫ মে ২০২০ তারিখ পর্যন্ত সাধারণ ছুটি ঘোষণা করা হয়েছে। এ ছুটির সাথে আগামী ১ ও ২ মে ২০২০ সাপ্তাহিক ছুটিও সংযুক্ত থাকবে।

জরুরি পরিসেবা, যেমন- বিদ্যুৎ, পানি, গ্যাস ও অন্যান্য জ্বালানি, ফায়ার সার্ভিস, বন্দরসমূহর (স্থলবন্দর, নদীবন্দর ও সমুদ্রবন্দর) কার্যক্রম, পরিচ্ছন্নতা কার্যক্রম, টেলিফোন ও ইন্টারনেট, ডাক সেবা এবং এ সংশ্লিষ্ট সেবা কাজে নিয়োজিত যানবহান ও কর্মীগণ এ ছুটির বাইরে থাকবেন। সড়ক ও নৌ পথে সকল প্রকার পণ্য পরিবহনের কাজে নিয়োজিত যানবাহন (ট্রাক, লরী, কার্গো ভেসেল প্রভৃতি) চলাচল অব্যাহত থাকবে। কৃষি পণ্য, সার, কীটনাশক, খাদ্য, শিল্প পণ্য, রাষ্ট্রীয় প্রকল্পের মালামাল, কাঁচা বাজার, খাবার ঔষধের দোকান, হাসপাতাল ও জরুরি সেবা এবং এ সবের সাথে সংশ্লিষ্ট কর্মীদের ক্ষেত্রে এ ছুটি প্রযোজ্য হবে না। চিকিৎসা সেবায় নিয়োজিত চিকিৎসক ও কর্মী এবং ঔষধসহ চিকিৎসা সরঞ্জামাদি বহনকারী যানবহান ও কর্মী, গণমাধ্যমে (ইলেকট্রনিকও প্রিন্ট মিডিয়া) নিয়োজিত কর্মীগণ এ ছুটির আওতাবহির্ভূত থাকবে।

ঔষধশিল্প, উৎপাদন ও রপ্তানিমুখী শিল্পসহ সকল কলকারখানা কর্তৃপক্ষ শ্রমিকদের নিরাপত্তা এবং স্বাস্থ্য সেবা নিশ্চিত করে চালু রাখতে পারবে। পরিস্থিতি বিবেচনা করে পরবর্তীতে শিল্প-কারখানা, কৃষি এবং উৎপাদন ও সরবরাহ ব্যবস্থার সাথে সংশ্লিষ্ট ক্ষেত্রগুলো ও গণপরিবহন পর্যায়ক্রমে উন্মকুত্ করা হবে। ছুটিকালীন কোনো শিক্ষা প্রতিষ্ঠান খোলা রাখা যাবে না। জরুরি কাজের সাথে সম্পৃক্ত অফিসসমূহ খোলা থাকবে।

জনগণের প্রয়োজন বিচেনায় ছুটিকালীন বাংলাদেশ ব্যাংক সীমিত আকারে ব্যাংকিং ব্যবস্থা চালু রাখার প্রয়োজনীয় নির্দেশনা প্রদান করবে।

#

সাইফুল/ফারহানা/রেজাউল/২০২০/১৮২৫ ঘণ্টা

তথ্যবিবরণী নম্বর : ১৪৪৯

**জাতীয় চাঁদ দেখা কমিটির সভা আগামীকাল**

ঢাকা, ১০ বৈশাখ (২৩ এপ্রিল):

**১৪৪**১ **হিজরি সনের পবিত্র রমজান মাসের চাঁদ দেখার সংবাদ পর্যালোচনা এবং এ বিষয়ে সিদ্ধান্ত গ্রহণের লক্ষ্যে আগামীকাল** শুক্রবার সন্ধ্যায় **(বাদ মাগরিব) ইসলামিক ফাউন্ডেশন বায়তুল মুকাররম সভাকক্ষে জাতীয় চাঁদ দেখা কমিটির এক সভা অনুষ্ঠিত হবে।**

**সভায় সভাপতিত্ব করবেন ধর্ম প্রতিমন্ত্রী ও জাতীয় চাঁদ দেখা কমিটির সভাপতি আলহাজ্ব এডভোকেট শেখ মোঃ আব্দুল্লাহ।**

**বাংলাদেশের আকাশে কোথাও পবিত্র রমজান মাসের চাঁদ দেখা গেলে তা নিম্নোক্ত টেলিফোন ও ফ্যাক্স নম্বরে অথবা সংশ্লিষ্ট জেলার জেলা প্রশাসক অথবা উপজেলা নির্বাহী অফিসারকে জানানোর জন্য অনুরোধ করা হয়েছে। টেলিফোন নম্বর ৯৫৫৯৪৯৩, ৯৫৫৫৯৪৭, ৯৫৫৬৪০৭ ও ৯৫৫৮৩৩৭, ফ্যাক্স নম্বর ৯৫৬৩৩৯৭ ও ৯৫৫৫৯৫১।**

#

শায়লা/পরীক্ষিৎ/ফারহানা/রেজাউল/২০২০/১৮২৮ ঘণ্টা

তথ্যবিবরণী নম্বর : ১৪৪৮

**ড. সা'দত হুসাইন এর মৃত্যুতে তথ্যমন্ত্রীর শোক**

ঢাকা, ১০ বৈশাখ (২৩ এপ্রিল):

সাবেক মন্ত্রিপরিষদ সচিব ড. সা'দত হুসাইন এর মৃত্যুতে গভীর শোক ও দুঃখ প্রকাশ করেছেন তথ্যমন্ত্রী ড. হাছান মাহ্‌মুদ।

এক শোকবার্তায় তিনি মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

আকরাম/ফারহানা/রেজাউল/২০২০/১৮১২ ঘণ্টা

তথ্যবিবরণী নম্বর : ১৪৪৭

**সাধারণ ছুটিকালীন সীমিত পরিসরে ১৭টি মন্ত্রণালয়ের অফিস খোলা রাখা হবে**

ঢাকা, ১০ বৈশাখ (২৩ এপ্রিল):

দেশব্যাপী করোনা ভাইরাস রোগ (কোভিড-১৯) মোকাবিলা এবং এর ব্যাপক বিস্তার রোধকল্পে অধিকতর সতর্কতামূলক ব্যবস্থা হিসেবে সরকার আগামী ২৬ এপ্রিল হতে ৩০ এপ্রিল এবং ৩ মে হতে ৫ মে পর্যন্ত সাধারণ ছুটি ঘোষণা করেছে। এ ছুটির সাথে আগামী ১ ও ২ মে সাপ্তাহিক ছুটিও সংযুক্ত থাকবে।

সাধারণ ছুটি চলাকালীন ঢাকাসহ সকল বিভাগ এবং জেলা ও উপজেলা পর্যায়ে ১৭টি মন্ত্রণালয়/বিভাগ এবং এর অধীনস্থ দপ্তরসমূহ সীমিত পরিসরে খোলা রাখা হবে। এগুলো হলো- প্রধানমন্ত্রীর কার্যালয়; মন্ত্রিপরিষদ বিভাগ; কৃষি মন্ত্রণালয়; বাণিজ্য মন্ত্রণালয়; খাদ্য মন্ত্রণালয়; জনপ্রশাসন মন্ত্রণালয়; স্বাস্থ্য সেবা বিভাগ; স্বাস্থ্য, শিক্ষা ও পরিবার কল্যাণ বিভাগ; জননিরাপত্তা বিভাগ; সুরক্ষা সেবা বিভাগ; তথ্য মন্ত্রণালয়; স্থানীয় সরকার বিভাগ; পল্লী উন্নয়ন ও সমবায় বিভাগ; দুর্যোগ ব্যবস্থাপনা ও ত্রাণ মন্ত্রণালয়; নৌপরিবহন মন্ত্রণালয়; সমাজকল্যাণ মন্ত্রণালয়; মহিলা ও শিশু বিষয়ক মন্ত্রণালয় এবং মৎস্য ও প্রাণী মন্ত্রণালয়।

এ সময় অন্যসকল সরকারি অফিসের কর্মকর্তাবৃন্দ আবিশ্যকভাবে নিজ নিজ কর্মস্থলে অবস্থান করবেন।

#

সাইফুল/ফারহানা/রেজাউল/২০২০/১৭৫৪ ঘণ্টা

তথ্যবিবরণী নম্বর : ১৪৪৬

**এ পর্যন্ত ২ কোটি ৭৭ লাখ মানুষের হাতে ত্রাণ তুলে দিয়েছে সরকার**

ঢাকা, ১০ বৈশাখ (২৩ এপ্রিল):

করোনা ভাইরাস প্রাদুর্ভাবকালে সাধারণ মানুষের দুর্ভোগ লাঘবের লক্ষ্যে ত্রাণ সহায়তা কার্যক্রমের অংশ হিসেবে গতকাল পর্যন্ত সারাদেশের মোট ৬০ লাখ ৯০ হাজার ৯০টি পরিবারের দুই কোটি ৭৭ লাখ ব্যক্তির কাছে ৭১ হাজার ৯৮ মেট্রিক টন চাল বিতরণ করেছে সরকার।  ৩৪ লাখ ৮৬ হাজার ৮০৯টি পরিবারের হাতে তুলে দেওয়া হয়েছে নগদ সাহায্য ৩১ কোটি ২৪ লাখ ৪ হাজার ৮৮২ টাকা। দুর্যোগ ব্যবস্থাপনা ও ত্রাণ মন্ত্রণালয় সূত্রে এ তথ্য পাওয়া গেছে।

এ যাবত বরাদ্দ দেওয়া হয়েছে ৯২ হাজার ৪৮০ মেট্রিক টন চাল এবং নগদ ৩৯ কোটি ৭০ লাখ ৫৪ হাজার ১৬৪ টাকা।

এছাড়া শিশু খাদ্য সহায়ক হিসেবে এক কোটি ৩৯ লাখ ৭২৩টি পরিবারের বিতরণ করা হয়েছে পাঁচ কোটি ৩১ লাখ ৫২ হাজার ৪৬৫ টাকা । এ খাতে মোট বরাদ্দ ৭ কোটি ৮২ লাখ টাকা। এদিকে পবিত্র রমজান উপলক্ষে গতকাল ট্রাকসেলযোগে ঢাকাসহ দেশের প্রতিটি বিভাগ, জেলা, উপজেলা ও ইউনিয়ন পর্যায়ে এক লাখ ৭৬ হাজার ৪০০ জন ক্রেতার কাছে ৪০৭ দশমিক ৫৬ মেট্রিক টন সয়াবিন তেল, ৪৪৩ মেট্রিক টন চিনি, ৪৬ দশমিক ১৬ মেট্রিক টন মশুর ডাল, ২২০ দশমিক পাঁচ মেট্রিক টন ছোলা এবং এক দশমিক পাঁচ মেট্রিক টন খেজুর সাশ্রয়ীমূল্যে বিক্রয় করেছে সরকার ।

বাণিজ্য মন্ত্রণালয়ের আওতাধীন ট্রেডিং করপোরেশন অফ বাংলাদেশ (টিসিবি) প্রায় তিন হাজার ডিলারের মাধ্যমে ৪৪১টি ট্রাকে এ সকল পণ্য বিক্রয় করা হচ্ছে। জনপ্রতি সর্বোচ্চ ৫ লিটার সয়াবিন তেল, ৩ কেজি চিনি, ১ কেজি মশুর ডাল, ২ কেজি ছোলা এবং ১ কেজি খেজুর বিক্রয় করা হচ্ছে।

উল্লেখ্য, গত ১ এপ্রিল থেকে দেশব্যাপী সাধারণ মানুষের জন্য উল্লিখিত নিত্যপ্রয়োজনীয় পণ্য বিক্রয় করছে টিসিবি। এ কর্মসূচির আওতায় সাশ্রয়ী মূল্যে চিনি প্রতি কেজি ৫০ টাকা, মশুর ডাল প্রতি কেজি ৫০ টাকা, সয়াবিন তেল প্রতি লিটার ৮০ টাকা, ছোলা প্রতি কেজি ৬০ টাকা এবং খেজুর প্রতি কেজি ১২০ টাকা দরে বিক্রয় করা হচ্ছে।

#

সেলিম/বকসী/পরীক্ষিৎ/রেজাউল/২০২০/১৭০৫ ঘণ্টা

তথ্যবিবরণী নম্বর : ১৪৪৫

**রমজানে  নিরাপদ খাদ্যপণ্য নিশ্চিত করতে বিএসটিআই’র সার্ভিলেন্স জোরদারের নির্দেশ**

ঢাকা, ১০ বৈশাখ (২৩ এপ্রিল) :

পবিত্র রমজানে সেহরি ও ইফতারে ধর্মপ্রাণ রোযাদারদের জন্য নিরাপদ ও মানসম্মত খাদ্যপণ্য নিশ্চিত করতে বিএসটিআইয়ের সার্ভিলেন্স কার্যক্রম জোরদারের নির্দেশনা দিয়েছেন শিল্পমন্ত্রী নূরুল মজিদ মাহমুদ হুমায়ূন। পাশাপাশি যেকোনো পরিস্থিতিতে নিত্য প্রয়োজনীয় পণ্যের মান পরীক্ষা-সহ প্রতিষ্ঠানটির অন্যান্য জরুরি সেবা চালু রাখার নির্দেশ দেন তিনি।

আসন্ন পবিত্র মাহে রমজান উপলক্ষে ভোক্তা সাধারণের জন্য নিরাপদ ও মানসম্মত খাদ্য পণ্য নিশ্চিতকরণ,  শিল্পখাতের জন্য প্রধানমন্ত্রী ঘোষিত প্রণোদনা প্যাকেজ যথাযথ বাস্তবায়ন ও করোনা ভাইরাস মোকাবিলায় প্রধানমন্ত্রীর ৩১ দফা নির্দেশনা বাস্তবায়নের লক্ষ্যে কার্যকর কৌশল নির্ধারণ বিষয়ক সভায় শিল্পমন্ত্রী আজ এই নির্দেশনা দেন। শিল্প প্রতিমন্ত্রী কামাল আহমেদ মজুমদার এতে বিশেষ অতিথি ছিলেন।

শিল্পসচিব মোঃ আবদুল হালিমের সভাপতিত্বে অনুষ্ঠানে বাংলাদেশ চিনি ও খাদ্য শিল্প করপোরেশন (বিএসএফআইসি), বাংলাদেশ কেমিক্যাল ইন্ডাস্ট্রিজ কর্পোরেশন (বিসিআইসি), বাংলাদেশ ক্ষুদ্র ও কুটির শিল্প করপোরেশন (বিসিক) এবং বাংলাদেশ ইস্পাত ও প্রকৌশল কর্পোরেশনের (বিএসসি) চেয়ারম্যান, বাংলাদেশ স্ট্যান্ডার্ড এন্ড টেস্টিং ইন্সটিটিউশন (বিএসটিআই) ও  বাংলাদেশ শিল্প কারিগরি সহায়তা কেন্দ্রের (বিটাক) মহাপরিচালক, এসএমই ফাউন্ডেশনের ব্যবস্থাপনা পরিচালক এবং শিল্প মন্ত্রণালয়ের ঊর্ধ্বতন কর্মকর্তারা সভায় উপস্থিত ছিলেন।

শিল্পমন্ত্রী বলেন,  রমজান উপলক্ষে বিভিন্ন সুপার শপ এবং চালু থাকা খাদ্যপণ্যের দোকানগুলোতে সার্ভিলেন্স বাড়িয়ে নিরাপদ খাদ্য পণ্যের যোগান নিশ্চিত করতে হবে। পণ্যের উৎপাদক, ক্রেতা-ভোক্তা সাধারণ-সহ সবাইকে মানসম্পন্ন খাদ্য পণ্য উৎপাদন ও ব্যবহারের বিষয়ে বিএসটিআই  সম্প্রতি যে সচেতনতামূলক কার্যক্রম গ্রহণ করেছে, তার আওতা  বাড়াতে হবে। তিনি খাদ্য উৎপাদনকারী শিল্পপ্রতিষ্ঠানগুলোকে গুণগতমানের পণ্য উৎপাদন এবং বিপণনের জন্য বিএসটিআইয়ের পক্ষ থেকে সতর্কতামূলক পত্র প্রেরণের ধারাবাহিকতা অব্যাহত রাখার পাশাপাশি প্রিন্ট ও ইলেকট্রনিক মিডিয়ায় জনসচেতনতামূলক বিজ্ঞপ্তি প্রচার এবং মোবাইল এসএমএস প্রেরণ করে সবাইকে সচেতন করার পরামর্শ দেন। একই সাথে তিনি ইফতার ও সেহরিতে অধিকহারে ব্যবহৃত যেসব পণ্যের নমুনা ইতিমধ্যে বাজার থেকে সংগ্রহ করে বিএসটিআইয়ের ল্যাবরেটরীতে টেস্টিং চলছে, সেগুলোর ফলাফল দ্রুত প্রকাশ করে গণমাধ্যমের সহায়তায় ভোক্তা সাধারণকে জানিয়ে দেয়ার নির্দেশনা দেন।

হুমায়ূন বলেন, পবিত্র রমজান উপলক্ষে ভোক্তা সাধারণের সুবিধার্থে রাজধানী ঢাকা-সহ  বিভিন্ন বিভাগীয় শহরে অবস্থিত সুপার শপগুলোতে আখ থেকে উৎপাদিত দেশীয় গুণগতমানের চিনি সহজপ্রাপ্য করতে হবে। একই সাথে এসব সুপার শপে  চিনিকলগুলোতে উৎপাদিত মসুর ডাল, কেরু এন্ড কোম্পানির ভিনেগার,  হ্যান্ড স্যানিটাইজার ও ‘সোনার দানা’ জৈব সার বিপণনের জন্য বাংলাদেশ চিনি ও খাদ্য শিল্প কর্পোরেশনের প্রতি  নির্দেশনা দেন তিনি।

পরবর্তী পাতা-২

-২-

তিনি বলেন, এই মুহূর্তে জনগণের খাদ্য নিরাপত্তা নিশ্চিত করা বর্তমান সরকারের অন্যতম অগ্রাধিকার। করোনা পরিস্থিতির মধ্যেও দেশের প্রতি ইঞ্চি আবাদি জমিতে খাদ্য উৎপাদন অব্যাহত রাখতে  প্রধানমন্ত্রী নির্দেশনা দিয়েছেন। এর বাস্তবায়নে স্বাস্থ্যবিধি মেনে বিসিআইসির আওতাধীন প্রতিটি সার কারখানায় নিরবচ্ছিন্ন উৎপাদন চালু রাখতে হবে।  তিনি কৃষকপর্যায়ে নিরবচ্ছিন্ন সার সরবরাহ নিশ্চিত করতে ইতোমধ্যে যেসব উদ্যোগ নেয়া হয়েছে, তা অব্যাহত রাখার তাগিদ দেন।  কৃষকদের আশ্বস্ত করে তিনি বলেন, ‘দেশে বর্তমানে গত বছরের একই সময়ের তুলনায় অধিক পরিমানে ইউরিয়া সার মজুদ রয়েছে। সার নিয়ে কোনো সমস্যা হবে না।

করোনার ফলে কুটির, ক্ষুদ্র ও মাঝারি শিল্প উদ্যোক্তারা সবচেয়ে বেশি ক্ষতিগ্রস্ত  হয়েছেন উল্লেখ করে মন্ত্রী বলেন, এসব উদ্যোক্তাদের উৎপাদিত পণ্য বিক্রয় ও বাজারজাতকরণে সরকার সর্বাত্মক সহায়তা দিবে। তিনি এসএমই শিল্পোদ্যোক্তাদের ক্ষতি পুষিয়ে নিতে ডিজিটাল পদ্ধতিতে অর্থাৎ ই-কমার্স এর মাধ্যমে তাদের উৎপাদিত পণ্য বিক্রয়ে সহযোগিতা বাড়াতে এসএমই ফাউন্ডেশনকে নির্দেশনা দেওয়া হয়েছে।

শিল্প প্রতিমন্ত্রী কামাল আহমেদ মজুমদার বলেন,  ক্ষুদ্র মাঝারি ও কুটির শিল্পের জন্য প্রধানমন্ত্রী ঘোষিত বিশেষ প্রণোদনা প্যাকেজ যাতে শুধু ক্ষতিগ্রস্ত উদ্যোক্তারা পান সেটি অবশ্যই নিশ্চিত করতে হবে। এ বিষয়ে কোন প্রকার দুর্নীতি হলে কাউকে  ছাড় দেওয়া হবে না। তিনি এ সময় শিল্প মন্ত্রণালয়ের আওতাধীন  চিনিকলগুলোর শ্রমিক, কর্মচারী ও কর্মকর্তাদের বকেয়া বেতন দ্রুত পরিশোধ করার জন্য বাংলাদেশ চিনি ও খাদ্য শিল্প কর্পোরেশনকে নির্দেশনা প্রদান করেন। প্রতিমন্ত্রী বলেন, মাঠ পর্যায়ে লবণ উৎপাদন যাতে অব্যাহত থাকে এবং করোনার কারণে লবণ চাষীরা যাতে কোনভাবে ক্ষতিগ্রস্ত না হয়, সে বিষয়ে বিসিককে সজাগ থাকতে হবে। প্রতিমন্ত্রী এ সময় করোনার  কারণে চলমান প্রকল্পগুলোর কাজ  যাতে বাধাগ্রস্ত না হয় সে বিষয়ে প্রকল্প পরিচালকদের তৎপর থাকার নির্দেশনা প্রদান করেন।

সভায় জানানো হয়, বর্তমানে বাংলাদেশ চিনি ও খাদ্য শিল্প কর্পোরেশনের আওতাধীন ১৫টি চিনিকলে ৬৫ হাজার মেট্রিক টনেরও বেশি চিনি মজুদ রয়েছে। এছাড়া বিসিআইসির আওতাধীন সার কারখানা ও গোডাউনসমূহে বর্তমানে মোট ৯ লাখ ৩৬ হাজার ২৭৩ মে. টন ইউরিয়া সার মজুদ রয়েছে। ইতোমধ্যে প্রায় ২২ লাখ ৬৯  হাজার ৭১১ মে. টন সার  কৃষকদের নিকট সরবরাহ করা হয়েছে।

#

জলিল/পরীক্ষিৎ/রেজাউল/২০২০/১৬৪০ ঘণ্টা

তথ্যবিবরণী নম্বর : ১৪৪৪

**ড. সা'দত হুসাইন এর মৃত্যুতে মন্ত্রী, প্রতিমন্ত্রী এবং উপমন্ত্রীর শোক**

ঢাকা, ১০ বৈশাখ (২৩ এপ্রিল):

সাবেক মন্ত্রিপরিষদ সচিব ড. সা'দত হুসাইন এর মৃত্যুতে গভীর শোক ও দুঃখ প্রকাশ করেছেন সড়ক পরিবহন ও সেতু মন্ত্রী ওবায়দুল কাদের, পররাষ্ট্রমন্ত্রী ড. এ কে আব্দুল মোমেন, মৎস্য ও প্রাণিসম্পদ মন্ত্রী শ ম রেজাউল করিম, পরিবেশ, বন ও জলবায়ু পরিবর্তন মন্ত্রী মো. শাহাব উদ্দিন, ভূমিমন্ত্রী সাইফুজ্জামান চৌধুরী জাবেদ, ডাক ও টেলিযোগাযোগমন্ত্রী মোস্তাফা জব্বার, যুব ও ক্রীড়া প্রতিমন্ত্রী মো. জাহিদ আহসান রাসেল, পানিসম্পদ প্রতিমন্ত্রী জাহিদ ফারুক, সংস্কৃতি প্রতিমন্ত্রী কে এম খালিদ, পানিসম্পদ উপমন্ত্রী এ কে এম এনামুল হক শামীম।

এক শোকবার্তায় তাঁরা মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

নাসের/পরীক্ষিৎ/নজরুল/২০২০/১৫০০ ঘণ্টা